**Karácsonyfadíszek 2.**

Alapanyag:

2 mm-es fonal

Első díszhez:

1x70 cm

1x110 cm

Második díszhez:

1x200 cm

Harmadik díszhez:

1x100 cm

11x80 cm

Első dísz elkészítése:

A 70 cm-es fonalat félbehajtjuk (felül van a hurkos rész), 5 cm-t kihagyunk és a 110 cm-es szállal kötünk két laposcsomót. 2 cm-t kihagyunk, majd kötünk 1 laposcsomót. Óvatosan feltoljuk a tetejére. Kihagyunk 3 cm-t és kötünk egy újabb laposcsomót, ezt is feltoljuk. Majd 4 cm-t hagyunk ki, és laposcsomó jön, 5 cm kihagyás és újabb laposcsomó, és 6 cm kihagyás után az utolsó laposcsomó. Ezt jó szorosan kössük meg, és a 2 szélső szálat vágjuk le. El is készült a fenyőfánk.

Második dísz elkészítése:

A 200 cm-es szálat felhurkoljuk a fakarikára úgy, hogy a két oldalon ugyanolyan hosszú szálunk legyen. Az egyik szálat szépen elkezdjük felhurkolgatni, amíg a fakarika feléhez nem érünk. Utána a másik szálat kezdjük felhurkolni a másik irányba, amíg teljesen be nem tekertük a fakarikát. A két szálra felhúzzuk az 1 cm átmérőjű fagolyót. Kötünk egy csomót, és kész is a dísz akasztója.

Harmadik dísz elkészítése:

A 100 cm-es szálra a közepétől ráhurkoljuk a 11 db 80 cm-es szálat. Azért páratlan számút, mert azzal a szállal is dolgozni fogunk, amire a többit ráhurkoltuk. Össze is kötjük csomóra a fő szálat. 4 szállal kötünk lefelé 2 laposcsomót, és ezt körbe megcsináljuk így, tehát összesen 6 db laposcsomó-oszlopunk lesz. A következő körnél csak egy laposcsomót készítünk az oszlopok közé, tehát összekötjük az oszlopokat. Majd ugyanúgy fogjuk a következő két laposcsomót készíteni, ahogy a fenyőfás díszt készítettük. Tehát az egy megkötött laposcsomó alatt kihagyunk 2 cm-t, kötünk egy laposcsomót, amit óvatosan feltolunk, majd kihagyunk 1 cm-t, kötünk egy laposcsomót, és ezt is feltoljuk. A végeket levágjuk. Ezt elvégezzük az összes többinél. Az utolsó résznél annyi lesz a különbség, hogy 2 szálat ne vágjunk le, hanem ebből készítsük el a dísz akasztóját.